b'\n_START_ARTICLE_\nNavr\n_START_SECTION_\nBeskrivelse\n_START_PARAGRAPH_\nNavr er et middelstort, l\xc3\xb8vf\xc3\xa6ldende tr\xc3\xa6 med en t\xc3\xa6t grenet og \xc3\xa6gformet til rund krone. Stammen er kort, og hovedgrenene er oprette eller opstigende. Barken er f\xc3\xb8rst lyst chokoladebrun, dern\xc3\xa6st stribet med lyse furer (nu og da ogs\xc3\xa5 med kork-lister), og til sidst gr\xc3\xa5brun og opspr\xc3\xa6kkende i firkantede felter._NEWLINE_Knopperne er modsatte, sm\xc3\xa5 og r\xc3\xb8dbrune med gr\xc3\xa5 h\xc3\xa5r langs sk\xc3\xa6lkanterne. Bladene er omvendt \xc3\xa6gformede med to sm\xc3\xa5 og tre store lapper. Lappernes spidser er afrundede hver med tre grove t\xc3\xa6nder. Oversiden bliver hurtigt blank og m\xc3\xb8rkegr\xc3\xb8n, mens undersiden er lysegr\xc3\xb8n. H\xc3\xb8stfarven er gul. Tr\xc3\xa6et blomstrer kort efter l\xc3\xb8vspring i slutningen af maj. Blomsterne sidder i toppe, hvor de enkelte blomster er gulgr\xc3\xb8nne med r\xc3\xb8de pletter. De vingede frugter modner godt og spirer villigt i Danmark._NEWLINE_Rodsystemet er hjerteformet, men med mange, lodrette hovedr\xc3\xb8dder og fint forgrenede og h\xc3\xb8jtliggende sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 15 x 6 m (40 x 30 cm/\xc3\xa5r). Disse m\xc3\xa5l kan fx anvendes, n\xc3\xa5r arten udplantes.'